Document ID: 32014D0672

KOMISSION TÄYTÄNTÖÖNPANOPÄÄTÖS,
annettu 24 päivänä syyskuuta 2014,
yhtenäisen eurooppalaisen ilmatilan suorituskyvyn tarkasteluelimen nimeämisen voimassaolon jatkamisesta
(2014/672/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhtenäisen eurooppalaisen ilmatilan toteuttamisen puitteista (puiteasetus) 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 549/2004 (1) ja erityisesti sen 11 artiklan 2 kohdan,
sekä katsoo seuraavaa:
(1)
Lennonvarmistusalan yhteistyöstä 13 päivänä joulukuuta 1960 tehdyllä kansainvälisellä yleissopimuksella, sellaisena kuin se on muutettuna 12 päivänä helmikuuta 1981 ja tarkistettuna 27 päivänä kesäkuuta 1997, perustettu Euroopan lennonvarmistusjärjestö (Eurocontrol) nimettiin 29 päivänä heinäkuuta 2010 annetulla komission päätöksellä (2) yhtenäisen eurooppalaisen ilmatilan suorituskyvyn tarkastuselimeksi 30 päivään kesäkuuta 2015 saakka kestäväksi kaudeksi.
(2)
Komissio nimitti 11 päivänä elokuuta 2010 päivätyllä kirjeellään suorituskyvyn tarkastuselimen puheenjohtajan ja hyväksyi 25 päivänä heinäkuuta 2013 (3) annetulla komission päätöksellä tämän elimen jäsenet, molemmat 30 päivään kesäkuuta 2015 saakka kestäväksi kaudeksi.
(3)
Koska komissio ja kansalliset valvontaviranomaiset tarvitsevat tukea myös 30 päivän kesäkuuta 2015 jälkeen ja ottaen huomioon tämän elimen tärkeät tehtävät, kuten niistä on säädetty asetuksen (EY) N:o 549/2004 11 artiklan 2 kohdassa ja komission täytäntöönpanoasetuksen (EU) N:o 390/2013 (4) 3 artiklassa, on tarpeen nimetä suorituskyvyn tarkastuselin jatkokaudeksi.
(4)
Komissio tarkastelee joulukuun 31 päivänä 2014 päättyvän ensimmäisen viitekauden jälkeen suorituskyvyn kehittämisjärjestelmän ja siihen kuuluvan suorituskyvyn tarkastuselimen vaikutuksia, soveltamisalaa ja tehokkuutta. Tästä syystä on asianmukaista, että suorituskyvyn tarkastuselimen nimeämisen jatkokausi päättyy 31 päivänä joulukuuta 2016, jotta ei vaikuteta uudelleentarkasteluprosessin tuloksiin, jotka saattavat edellyttää muutoksia tämän elimen tehtäviin, nimeämiseen ja kokoonpanoon. Toimikauden päättymispäivä 31 päivä joulukuuta 2016 on yhdenmukainen myös täytäntöönpanoasetuksen (EU) N:o 390/2013 3 artiklan 1 kohdassa tarkoitetun viitekauden kanssa ja mahdollistaa sen, että suorituskyvyn tarkastuselin voi saada toista viitekautta (2015-2019) koskevien suorituskykysuunnitelmien hyväksymiseen liittyvän työn valmiiksi, kehittää lentoasemien lennonvarmistuspalvelujen yksikkökustannuksiin liittyvät unionin laajuiset suorituskykytavoitteet niin, että niiden soveltaminen alkaa vuonna 2017, ja arvioida vuonna 2016 niitä liikenneoletuksia, joita käytettiin asetettaessa unionin laajuisia suorituskykytavoitteita toista viitekautta varten.
(5)
Eurocontrolin suorituskyvyn tarkastuskomissio, joka on tässä vaiheessa edelleen asianmukaisin elin suorittamaan näitä tehtäviä, ei ole vastustanut sen nimittämistä suorituskyvyn tarkistuselimeksi lisäkaudeksi. Tämän elimen puheenjohtaja ja jäsenet, jotka valittiin edellistä toimikautta varten 29 päivänä heinäkuuta 2010 annetun komission päätöksen 4 artiklan 4 kohdassa ja 5 artiklan 1 kohdassa vahvistetun menettelyn mukaisesti, ovat myös ilmaisseet olevansa käytettävissä uudelle toimikaudelle. Kun otetaan huomioon tämän jatkokauden rajoitettu kesto ja se, että on tärkeää varmistaa jatkuvuus viitekauden alussa, ei ole asianmukaista aloittaa uutta valintaprosessia tässä vaiheessa.
(6)
Suorituskykyä tarkistavan elimen sekä sen puheenjohtajan ja jäsenten nimeäminen olisi näin ollen uudistettava 31 päivään joulukuuta 2016 saakka kestäväksi kaudeksi.
(7)
Asetuksen (EY) N:o 549/2004 mukaisesti suorituskyvyn tarkistuselimen on oltava puolueeton, toimittava riippumattomasti ja sillä olisi oltava asianmukainen toimivalta hoitaa komission sille antamat tehtävät. Tämän osalta olisi säädettävä riittävistä suojatoimista. Olisi myös yksilöitävä, miten tämän elimen olisi raportoitava komissiolle.
(8)
Sen asianmukaisen toiminnan varmistamiseksi työjärjestyksessä olisi vahvistettava asianmukaiset säännöt, tarvittavat äänestyssäännöt sekä suorituskyvyn tarkastuselimen rahoitus.
(9)
Selkeyden vuoksi 29 päivänä heinäkuuta 2010 ja 25 päivänä heinäkuuta 2013 annetut komission päätökset olisi kumottava.
(10)
Jatkuvuuden varmistamiseksi tämän päätöksen olisi tultava voimaan 1 päivänä heinäkuuta 2015.
(11)
Tässä päätöksessä säädetyt toimenpiteet ovat asetuksen (EY) N:o 549/2004 5 artiklan 1 kohdalla perustetun yhtenäisen ilmatilan komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Suorituskyvyn tarkastuselimen nimeäminen
1. Nimetään Eurocontrolin suorituskyvyn tarkistuskomissio, jota tukee Eurocontrol-viraston suorituskyvyn tarkastusyksikkö, yhteisen eurooppalaisen ilmatilan suorituskyvyn tarkastuselimeksi 31 päivään joulukuuta 2016 saakka kestäväksi kaudeksi.
2. Nimeäminen edellyttää, että suorituskyvyn tarkastuselimellä säilyy yhteinen toimivalta turvallisuuteen, kapasiteettiin, ympäristöön ja kustannustehokkuuteen liittyvillä neljällä suorituskyvyn kannalta keskeisellä osa-alueella ja että Eurocontrolin suorituskyvyn tarkastusyksikkö tukee sitä riittävällä, riippumattomalla ja pätevällä tavalla.
3. Kun suorituskyvyn tarkastuselin hoitaa tällä päätöksellä sille annettuja tehtäviä, sen puheenjohtajan ja yksittäisten jäsenten on oltava puolueettomia ja toimittava riippumattomasti eturistiriitoja välttäen.
4. Suorituskyvyn tarkastuselimen on voitava tutustua täytäntöönpanoasetuksessa (EU) N:o 390/2013 tarkoitettuun suorituskykyyn liittyvään dataan, joka on saatavilla Eurocontrolista.
2 artikla
Raportointi
1. Suorituskyvyn tarkastuselin toimii täysin avoimesti ja raportoi suoraan komissiolle. Sen raportit ja suositukset ovat komission omaisuutta. Näiden raporttien ja suositusten julkaiseminen tai jakaminen edellyttää komission kirjallista etukäteissuostumusta.
2. Suorituskyvyn tarkastuselin raportoi komissiolle kerran vuodessa:
a)
yhteistyöstään Euroopan lentoturvallisuusviraston (EASA) kanssa ja työjärjestelyistään täytäntöönpanoasetuksen (EU) N:o 390/2013 3 artiklan 7 ja 8 kohdassa tarkoitettujen lennonvarmistuspalvelujen tarjoajien, lentoasemien pitäjien, lentoasemien koordinaattoreiden ja lentoliikenteen harjoittajien kanssa;
b)
tämän päätöksen nojalla tehdystä työstä ja sen resurssien käytöstä.
3 artikla
Puheenjohtajan ja jäsenten nimeäminen
1. Suorituskyvyn tarkastuselimen puheenjohtaja ja jäsenet luetellaan liitteessä.
2. Puheenjohtaja ja jäsenet allekirjoittavat lausunnon, jossa he sitoutuvat hoitamaan tehtävänsä suorituskyvyn tarkastuselimessä riippumattomalla tavalla.
3. Jos suorituskyvyn tarkastuselimen puheenjohtaja tai jäsen eroaa elimestä ennen 31 päivää joulukuuta 2016, korvaava henkilö valitaan sellaisten hakijoiden joukosta, joilla on asianmukainen kokemus ja pätevyys, jotka ovat riippumattomia ja joilla ei ole eturistiriitoja. Komissio nimittää korvaavan henkilön täytäntöönpanoasetuksen (EU) N:o 390/2013 3 artiklan 1 kohdan mukaisesti.
4 artikla
Työjärjestys
1. Suorituskyvyn tarkastuselin vahvistaa työjärjestyksensä yksinkertaisella enemmistöllä edellyttäen että komissio antaa ennakkohyväksynnän.
2. Suorituskyvyn tarkastuselin hyväksyy raporttinsa ja suosituksensa yksinkertaisella enemmistöllä.
5 artikla
Rahoitus
1. Suorituskyvyn tarkastuselimen työ sen hoitaessa täytäntöönpanoasetuksen (EU) N:o 390/2013 3 artiklan 3, 4 ja 5 kohdassa sekä 3 artiklan 6 kohdan a alakohdassa tarkoitettuja tehtäviä, mukaan lukien elimen puheenjohtajan ja jäsenten kustannukset sekä Eurocontrolin suorituskyvyn tarkastuselimen asiaankuuluvat henkilöstökustannukset, rahoitetaan unionin talousarviosta
2. Täytäntöönpanoasetuksen (EU) N:o 390/2013 3 artiklan 6 kohdan b ja c alakohdassa tarkoitetut tehtävät edellyttävät jäsenvaltiosta/jäsenvaltioista saatavaa erityisrahoitusta sellaisten lisäkustannusten kattamiseksi, joita on aiheutunut asianomaisen jäsenvaltion/asianomaisten jäsenvaltioiden suorituskyvyn tarkastuselimelle esittämän avunpyynnön johdosta.
6 artikla
Nimityksen ennenaikainen päättyminen
1. Jos suorituskyvyn tarkastuselimen puheenjohtaja tai jäsen ei noudata tämän päätöksen säännöksiä, komissiolla on oikeus peruuttaa heidän nimityksensä.
2. Jos Eurocontrol ei noudata tämän päätöksen säännöksiä, komissiolla on oikeus tarkistaa tai peruuttaa nimeäminen kolme kuukautta etukäteen annettavalla kirjallisella ilmoituksella.
7 artikla
Kumoaminen
Kumotaan 29 päivänä heinäkuuta 2010 annettu komission päätös ja 25 päivänä heinäkuuta 2013 annettu komission päätös.
8 artikla
Voimaantulo ja soveltaminen
Tämä päätös tulee voimaan 1 päivänä heinäkuuta 2015 ja sitä sovelletaan 31 päivään joulukuuta 2016.
Tehty Brysselissä 24 päivänä syyskuuta 2014.

Labels: 13
8
11
15